NARIADENIE KOMISIE (ES) č. 1498/2005
z 15. septembra 2005,
ktorým sa mení a dopĺňa nariadenie (ES) č. 1262/2001 ustanovujúce podrobné pravidlá uplatňovania nariadenia Rady (ES) č. 1260/2001 vzťahujúceho sa na nákup a predaj cukru intervenčnými agentúrami
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1260/2001 z 19. júna 2001 o spoločnej organizácii trhu v sektore cukru (1), a najmä na jeho článok 9 ods. 3,
keďže:
(1)
Podľa článku 18 ods. 2 nariadenia Komisie (ES) č. 1262/2001 (2) môžu intervenčné agentúry požadovať, že cukor dodávaný na intervenciu má byť balený v jutových vreciach s polyetylénovou výstelkou.
(2)
V posledných rokoch sa vyvinuli nové formy balenia potravín. Intervenčné agentúry vyžadujúce niektoré z týchto nových foriem balenia by mali požadovať aj to, aby bolo takéto balenie v súlade s nariadením Európskeho parlamentu a Rady (ES) č. 1935/2004 z 27. októbra 2004 o materiáloch a predmetoch určených na styk s potravinami a o zrušení smerníc 80/590/EHS a 89/109/EHS (3).
(3)
Nariadenie (ES) č. 1262/2001 by sa preto malo zodpovedajúcim spôsobom zmeniť a doplniť.
(4)
Opatrenia stanovené v tomto nariadení sú v súlade so stanoviskom Riadiaceho výboru pre cukor,
PRIJALA TOTO NARIADENIE:
Článok 1
V článku 18 ods. 2 nariadenia (ES) č. 1262/2001 sa druhý pododsek nahrádza takto:
„Intervenčné agentúry vyžadujúce alebo súhlasiace s tým, že cukor sa dodáva v inej forme balenia ako vo forme ustanovenej v prvom pododseku, vyžadujú aj to, aby toto balenie bolo v súlade s požiadavkami nariadenia Európskeho parlamentu a Rady (ES) č. 1935/2004 (4). Intervenčná agentúra môže spresniť konkrétnu kvalitu balenia.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 15. septembra 2005